Χρήστος Ανδριόπουλος

Κύριε Πρωθυπουργέ

Εργάζομαι (ή καλύτερα υπηρετώ) ως επικουρικός Βιολόγος στο ΠΓΝΠ στο Ρίο Πατρών.

Δεν έχει περάσει πολύς καιρός από την δημόσια έκκληση του Υπουργού Υγείας στους εργαζόμενους για να κάνουν αιτήσεις ώστε να προσληφθούν με συμβάσεις στα Δημόσια Νοσοκομεία και μετά να μονιμοποιηθούν στο ΕΣΥ, ώστε να δώσουμε την μάχη με τον “αόρατο εχθρό”. Πρόσφατες είναι και οι δηλώσεις σας  για τους “ήρωες με τις άσπρες και πράσινες μπλούζες” και τα καλέσματα για χειροκροτήματα στα μπαλκόνια.

Είναι θετικό το γεγονός ότι ο κος Κικίλιας αναφέρει ότι : “την επόμενη μέρα της κρίσης είναι δέσμευση της Κυβέρνησης πως θα μονιμοποιηθούν στο ΕΣΥ όλοι οι επικουρικοί νοσηλευτές – υπολογίζονται περίπου 2.000 σήμερα”.

Όμως κύριε πρωθυπουργέ υπάρχουν εργαζόμενοι επικουρικοί όλων των κλάδων και ειδικοτήτων ΠΕ,ΤΕ,ΔΕ,ΥΕ που στηρίζουν το σύστημα υγείας ήδη από το 2014 έως σήμερα και έχουν δώσει και θυσιάσει πολλά πράγματα από την προσωπική και οικογενειακή του ζωή για να στηρίξουν με αγάπη τον άνθρωπο, και αυτό αποδεδειγμένα και μέσα από το πρίσμα της πανδημίας που μας έπληξε τόσο εμάς σαν χώρα  όσο και τον υπόλοιπο κόσμο .

 Η αξιολόγηση και η πρόσληψή τους δε , έγινε μέσω διαδικασίας ΑΣΕΠ και όχι από λίστα.

Πολλοί από αυτούς ,  θα οδηγηθούν  στην ανεργία ακόμα και μετά τα αποτελέσματα της 2Κ.

Θα είναι άδικο με τις τόσες ελλείψεις που έχει το σύστημα να βρεθούν στον δρόμο άνθρωποι εξειδικευμένοι σε ευαίσθητους και καίριους τομείς,  και προσθέτω επίσης στην αδικία το ότι πολλοί λόγω ηλικίας δεν θα μπορούν να απορροφηθούν στον ούτως ή άλλως πληγωμένο ιδιωτικό τομέα.

Το συντριπτικό ποσοστό εξάλλου μεσα απο το χρόνο της υπηρεσίας του έχει αποκτήσει εξειδικευμένη εμπειρία σε πάρα πολλούς τομείς, στους οποίους έχει ενασχοληθεί, και ήδη αποδίδει το μέγιστο αυτήν την στιγμή στο σύστημα Υγείας.

Μια απομάκρυνση – απόλυση του προσωπικού αυτού θα επιφέρει τροχοπέδη σημαντικών μηνών στην εύρυθμη λειτουργία των μονάδων υγείας που αυτό υπηρετεί.

Το σίγουρο όμως είναι  ότι  θα είναι μια καταδίκη σε θάνατο για ολους αυτούς  και για τις οικογένειες τους, πράγμα που θα έχει αντίκτυπο  στον κοινωνικό ιστό αφού θα αντιμετωπίσουν το φάσμα της ανέχειας και ανεργίας εκατοντάδες οικογένειες.

Θα ήταν μια σωτήρια και δίκαιη λύση να μονιμοποιηθούν παράλληλα με τους νοσηλευτές  που προσελήφθησαν λόγω κορονοϊού και το εναπομείναν λοιπό επικουρικό προσωπικό.

Επειδή διαπίστωσα την κοινωνική σας ευαισθησία αποφάσισα να σας αποστείλω αυτήν την επιστολή ελπίζοντας ότι εσείς θα σταματήσετε την αδικία και την παρανομία αυτή , πράγμα το οποίο θα έχει και θετικό αντίκρισμα στον αγώνα που κάνουμε -  κάνετε μπροστά σε αυτήν την πανδημία η οποία είναι πρωτόγνωρη για τα παγκόσμια δεδομένα,  όσο και στην κοινωνική αρωγή η οποία δέχθηκε το πλήγμα από την παραπάνω κατάσταση της πανδημίας αυτής.

Με εκτίμηση

Εκ μέρους του επικουρικού προσωπικού 2014-2020